Cantares gallegos/Nasin cand' as prantas nasen
2.

     Nasin cand' as prantas nasen,
 No mes das froles nasin,
 Nunh' alborada mainíña,
 Nunh' alborada d' abril.
 Por eso me chaman Rosa
 Mais á dó triste sorrir
 Con espiñas para todos
 Sin ningunha para tí.
 Dés que te quixen, ingrato,
 Tod' acabou para min,
 Qu' eras tí para min todo
 Miña groria e meu vivir.
 De que pois te queixas, Mauro?
 De que pois te queixas, di,
 Cando sabes que morrera
 Por te contemplar felis?
 Duro crabo me encrabaches
 Con ese teu maldesir,
 Con ese teu pedir tolo
 Que non sei que quer de min,
 Pois dinche canto dar puden
 Avariciosa de ti,
 O meu corason che mando
 C' unha chave par' ó abrir,
 Nin eu teño mais que darche,
 Nin ti mais que me pedir.

Cantares gallegos